Document ID: 31985R2967

Komisijas Regula (EEK) Nr. 2967/85
(1985. gada 24. oktobris),
ar ko nosaka sīki izstrādātus noteikumus par Kopienas mēroga piemērošanu cūku liemeņu klasificēšanai
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1975. gada 29. oktobra Regulu (EEK) Nr. 2759/75 par cūkgaļas tirgus kopējo organizāciju [1], kurā jaunākie grozījumi izdarīti ar Regulu (EEK) Nr. 2966/80 [2], un jo īpaši tās 2. pantu un 4. panta 6. punktu,
ņemot vērā Padomes 1984. gada 13. novembra Regulu (EEK) Nr. 3220/84, ar ko nosaka Kopienas mērogu cūku liemeņu klasificēšanai [3], un jo īpaši tās 5. panta 1. punktu,
tā kā Regulas (EEK) Nr. 3220/84 piemērošanai būtu jāizklāsta sīki izstrādāti noteikumi, jo īpaši pasākumi, kas paredzēti, lai nodrošinātu tās vienādu piemērošanu;
tā kā tiek pieņemts, ka "svars" ir auksta liemeņa svars; tā kā to aprēķina, svēršanas rezultātam piemērojot konversijas koeficientu, kas jānosaka; tā kā minētais koeficients var mainīties atkarībā no laika, kas paiet starp cūkas svēršanu un kaušanu; tā kā tāpēc pieļaujams koeficienta labojums;
tā kā liemeņu liesās gaļas saturu vērtē ar atļautām klasifikācijas metodēm; tā kā drīkst atļaut tikai statistiski pārbaudītas vērtēšanas metodes; tā kā klasifikācijas metodes atļauj, vērtēšanā ņemot vērā statistiskās kļūdas maksimālu pielaidi, kas jānorāda sīkāk;
tā kā liemeņu marķēšana, neskarot Regulas (EEK) Nr. 3220/84 4. panta 2. punktu, ir jāveic obligāti; tā kā, lai tirgu padarītu caurskatāmāku, jānosaka sīki izstrādāti noteikumi attiecībā uz liemeņu marķēšanu un identificēšana, tomēr noteiktos apstākļos pieļaujot atkāpes;
tā kā šajā regulā paredzētie pasākumi ir saskaņā ar Cūkgaļas vadības komitejas atzinumu,
IR PIEŅĒMUSI ŠO REGULU.
1. pants
Šajā regulā ir izklāstīti sīki izstrādāti noteikumi, lai īstenotu Regulu (EEK) Nr. 3220/84, ar ko nosaka Kopienas mērogu cūku liemeņu klasificēšanai.
2. pants
1. Auksta liemeņa svaru, kā minēts Regulas (EEK) Nr. 3220/84 2. panta 2. punkta pirmajā daļā, iegūst, atņemot 2,0 % no silta liemeņa svara, kas reģistrēts ne vēlāk kā 45 minūtes pēc tam, kad cūka nokauta.
2. Ja kādā kautuvē nav iespējams ievērot 45 minūšu periodu starp kaušanu un svēršanu, dalībvalsts attiecīgā kompetentā iestāde drīkst ļaut šo periodu pagarināt ar noteikumu, ka 1. punktā minēto 2,0 % atskaitījumu samazina par 0,1 punktu par katru pagājušo stundas ceturksni vai tā daļu.
3. Atkāpjoties no 1. un 2. punkta noteikumiem, auksta liemeņa svaru var aprēķināt saskaņā ar iepriekš noteiktu absolūtā svara samazinājuma mērogu, ko izstrādā dalībvalstis saskaņā ar savu cūku ganāmpulku īpašībām un par ko paziņo Komisijai. Šādu mērogu izmantošanu atļauj saskaņā ar Regulas (EEK) Nr. 2759/75 24. pantā paredzēto procedūru, ja atsevišķām svara kategorijām samazinājumi, ciktāl iespējams, atbilst tiem, kas izriet no 1. un 2. punkta.
3. pants
1. Nevienu metodi liemeņa liesās gaļas satura novērtēšanai nedrīkst atļaut kā klasifikācijas metodi Regulas (EEK) Nr. 3220/84 2. panta 3. punkta nozīmē, ja vien:
- atbilstīgi novērtēšanas metodei tas nav pamatots ar attiecīgās valsts vai reģiona cūkgaļas produkcijas reprezentatīvu paraugu, kas sastāv vismaz no 120 liemeņiem, kuros liesās gaļas saturu novērtē saskaņā ar Regulas (EEK) Nr. 3220/84 2. panta 3. punkta pirmo daļu vai nu tieši, vai izmantojot līdzvērtīgas attiecīgās valsts secēšanas metodes, un
- noteikšanas koeficients ir lielāks par R2 = 0,64.
2. Turklāt uz klasifikācijas metožu atļaušanu jāattiecina novērtējuma atlikuma standartkļūda, kas ir mazāka par Se = 2,5.
3. Dalībvalstis informē Komisiju par klasifikācijas metodēm, kuras tās vēlas atļaut piemērot savā teritorijā, norādot principus, uz kuriem šīs metodes pamatojas, kā arī vienādojumus, ko izmanto, lai novērtētu liesās gaļas procentuālo saturu, ietverot korelāciju starp liesās gaļas saturu, kas noteikts ar kādu attiecīgās valsts secēšanas metodi, kas minētajā nolūkā izmantota, un secēšanas metodi, kā noteikts Regulas (EEK) Nr. 3220/84 2. panta 3. punkta pirmajā daļā.
Klasifikācijas metožu piemērošanu dalībvalsts teritorijā atļauj saskaņā ar procedūru, kas paredzēta Regulas (EEK) Nr. 2759/75 24. pantā.
4. Klasifikācijas metožu piemērošanai visos aspektos jāatbilst aprakstam, kas sniegts Kopienas lēmumā, ar kuru tās atļauj.
4. pants
1. Ciktāl tas nav pretrunā ar Regulas (EEK) Nr. 3220/84 4. panta 2. punktu, cūku liemeņus marķē ar lielo burtu, kas apzīmē liemeņa šķiru pēc 3. panta 2. un 3. punktā minētās shēmas vai arī marķējumā norāda novērtēto liesās gaļas procentuālo saturu saskaņā ar 4. panta 1. punktu un, ja nepieciešams, visas pārējās ziņas, ko uzskata par vajadzīgām. Burtiem vai cipariem jābūt vismaz 2 centimetrus augstiem. Marķēšanai drīkst izmantot jebkuru netoksisku, neizdzēšamu un karstumizturīgu tinti, kā arī jebkuru citu pastāvīgu marķēšanas veidu, ko iepriekš apstiprinājusi valsts kompetentā iestāde.
2. Liemeņu puses marķē uz priekšējās apakšciskas vai gurna ādas.
3. Marķēšanai var izmantot arī etiķeti, kas piestiprināta tā, lai to nevarētu noņemt nesabojājot.
5. pants
Gadījumos, kas precizēti Regulas (EEK) Nr. 3220/84 4. panta 2. punktā, katru cūkas liemeni atsevišķi apzīmē kādā nemaināmā veidā.
6. pants
Dalībvalstis veic pasākumus, ko tās uzskata par vajadzīgiem, lai nodrošinātu šīs regulas ieviešanu to teritorijā, un par šādiem pasākumiem tās iespējami drīz informē Komisiju.
7. pants
Šī regula stājas spēkā 1985. gada 1. novembrī.
Šī regula uzliek saistības kopumā un ir tieši piemērojama visās dalībvalstīs.
Briselē, 1985. gada 24. oktobrī

Labels: 12
17
6